Kyrylo Henyk

Kyrylo Henyk (, ; * 1857, Bereziv, Ukrajina – † 12. február 1925, Winnipeg, Kanada) bol ukrajinsko-kanadský imigračný pracovník.

Životopis 
Kyrylo Henyk sa narodil v dnešnom Berezive v Haliči. Jeho otec Ivan bol starosta obce, matkou Anna, rodená Percovyčová. 

Svoje štúdiá začal v Kolomyji, neskôr sa presťahoval do mesta Ivano-Frankivsk, kde ukončil svoje štúdium učiteľstva. Bakalárske štúdium ukončil v meste Ľvov a následne sa v roku 1879 stal učiteľom pri meste Nadvirna. V roku 1882 sa vrátil do svojej rodnej dediny a založil tam školu. V 80. rokoch 19. storočia sa začal venovať mlynárstvu a založil výrobné družstvo. V roku 1890 bol zvolený do mestskej rady v meste Kolomyja.

Henyk sa stretol s Osypom Oleskivom. Oleskiv podporoval imigráciu Ukrajincov do Kanady. Požiadal Henyka, aby sa k nemu pridal, viedol druhý kontingent Ukrajincov na ich ceste do Kanady a pomohol im s usídlením. Henyk, spolu so svojou ženou a štyrmi deťmi, ponuku prijal a spolu s ďalšími 64 Ukrajincami odišiel 22. júna 1896 do Quebecu. Viedol svoj kontingent najskôr do Winnipegu a potom do Stuartburnu v Manitobe, ktorý sa dnes považuje za prvú ukrajinskokanadskú komunitu v západnej Kanade.

V auguste toho roku požiadal o pridelenie pozemku pre imigranta v Stuartburne, ale čoskoro zmenil názor a presťahoval sa do Winnipegu. V ten istý mesiac ho Oleskiv odporučil na Ministerstvo vnútra ako imigračného pracovníka. V septembri sa ním Henyk stal; mal poskytovať najmä tlmočnícke a prekladacie služby. V rámci svojej náplne práce sa stretával s novými ukrajinskými prisťahovalcami v Quebecu, povzbudzoval ich používať anglický jazyk a vzdať sa starých zvykov; ak to bolo potrebné, pôsobil ako ich poradca. Jeho pracovná záťaž sa dramaticky zvýšila s výrazným vzostupom počtu prisťahovalcov z Ukrajiny - v roku 1898 sa tak stal prvým Ukrajincom, ktorý bol zamestnancom kanadskej vlády na plný úväzok.

V roku 1899 založil vo svojom dome Taras Shevchenko Reading Hall (čitáreň Tarasa Ševčenka). V roku 1903 založil prvé noviny vydávané v ukrajinskom jazyku v Kanade pod názvom Kanadijskyj farmer (Kanadsky farmár). 

Napriek tomu, že nebol nábožensky založený, bol toho názoru, že by mala existovať kresťanská denominácia nezávislá od gréckopravoslávnych a ruskopravoslávnych noriem. Preto v rokoch 1903-1904 založil v spolupráci s winnipegskými presbyteriánskymi kňazmi tzv. „Nezávislú grécku cirkev“. V roku 1911, po voľbách, v ktorých Henykova obľúbená Liberálna strana stratila väčšinu, prišiel o svoje pracovné miesto a ukončil pôsobenie vo verejnej správe. Žil potom nejaký čas v USA; neskôr sa vrátil späť do Winnipegu, kde 12. februára 1925 zomrel.

V čase svojej smrti už bol v ukrajinskokanadskej komunite známy pod prezývkou „Cár Kanady“.

Pozri aj 
Seraphimite Church

Referencie

Literatúra 
Dictionary of Ukrainian Canadian biography, pioneer settlers of Manitoba, 1891–1900, V. J. Kaye, editor and compiler (Toronto, 1975).
 Oleksander Dombrovsky, Outline of the history of the Ukrainian Evangelical-Reformed movement (New York et Toronto, 1979) [text in Ukrainian].
 A heritage in transition : essays in the history of Ukrainians in Canada, M. R. Lupul, editor (Toronto, 1982).
 J.-P. Himka, Galician villagers and the Ukrainian national movement in the nineteenth century (New York, 1988).
 V. J. Kaye, Early Ukrainian settlements in Canada, 1895–1900  Dr. Josef Oleskow's role in the settlement of the Canadian northwest (Toronto, 1964).
 O.T. Martynowych, The Seraphimite, Independent Greek, Presbyterian and United Churches, umanitoba.ca/...canadian.../05_The_Seraphimite_Independent_Greek_Presbyterian_and_United_Churches.pdf -
 O.T. Martynowych, The Taras Shevchenko Reading Club/Educational Society for ...umanitoba.ca/faculties/.../04_The_Taras_Shevchenko_Reading_Club.pdf – 
 O. T. Martynowych, Ukrainians in Canada : the formative period, 1891–1924 (Edmonton, 1991).
 M. H. Marunchak, Studies in the history of Ukrainians in Canada (5 vol. published, Winnipeg, 1964– ) [text in Ukrainian].
 O. I. Sych, From the « new land » letters of Ukrainian emigrants from Canada (Edmonton, 1991) [text in Ukrainian].

Externé odkazy 
 
 Martynowych, Orest T., The Seraphimite, Independent Greek, Presbyterian and United Churches
 Martynowych, Orest T., The Taras Shevchenko Reading Club

Zdroj 

Narodenia v 1857 
Úmrtia 12. februára
Úmrtia v 1925
Osobnosti z Winnipegu
Kanadské osobnosti ukrajinského pôvodu